KIRJALLINEN KYSYMYS P-3787/00

esittäjä(t): Monica Frassoni (Verts/ALE) komissiolle

(29. marraskuuta 2000)

Aihe: Marína di Ravennan dyynien suojelu Italiassa

Paikallisviranomaiset ovat antaneet luvan rakentaa pinta-alaltaan yli 10 000 neliömetrin suuruisen kylpyläkompleksin hiekkarannalle, joka sijaitsee vastapäätä entistä Italian Punaisen Ristin johtamaa Marína di Ravennan lomaleirialuetta noin kolmen kilometriä etelään Ravennan satamasta. Tämä hanke vahingoittaisi yhtä Emiglia-Romagnan rannikon viimeisistä kohteista, joilla esiintyy liikkuvia dyynejä. Niitä on noin 400 metrin pituisella ja noin 100 metrin levyisellä alueella Marína di Ravennan ja Punta Marínan lomakohteiden välillä. Nämä dyynit on 3. huhtikuuta 2000 annetulla, direktiiviin 92/43(1) perustuvalla ministeriön päätöksellä nro 65 sisällytetty yhteisön tärkeänä pitämään alueeseen (IT4070006 Pialassa dei Piomboni, Pineta di Punta Maria). Alueen käytölle on asetettu myös erilaisia kansallisia ja alueellisia rajoitteita(2). Alueella on hiekkarannan vieressä noin 0,5 kilometrin pituudelta liikkuvia rannikkodyynejä, joiden kasvillisuus edustaa tyypillistä hietikon kolonisaatiovaiheiden kasvillisuutta (vesiraja: Salsolo Cakiletum maritimae; liikkuvat dyynit: Ammophiletalia arundinaceae; dyynien takaiset kuivat ruohikkoalueet: Sileno coloratae Vulpietum membranaceae). Liikkuvien dyynien lisäksi alueella on paikallaan pysyviä dyynejä, joilla kasvaa muun muassa Pinus pinaster -laji. Muista kasvilajeista on syytä mainita myös Salicornia veneta (direktiivi 92/43, liite II) sekä Bassia hirsuta ja Limoium bellidifolium (Italian punainen lista). Alueen eläimistössä esiintyy eräitä kansallisesti merkittäviä selkärangattomia lajeja (Cicindela majalis ja Scarabaeus sempunctatus) ja eräät direktiivin 92/43/ETY liitteessä IV suojellut eläinlajit (Bufo viridis, Podarcis sicula, Lacerta viridis). Lisäksi alueella pesii yksi uhanalainen lintulaji, Charadrius alexandrinus.

Ympäristövalvoja on ehdottanut, että kompleksi rakennettaisiin liikkuvien dyynien rannanpuoleiselle alueelle: tämä vaihtoehto ei kuitenkaan ratkaise mitään ongelmia, koska vaikka se ei vahingoittaisikaan varsinaista dyyniä, se rikkoo kuitenkin korjaamattomasti sen ekologisen ja geomorfologisen yhteyden mereen ja vesirajaan joka on välttämätön rannan biologiselle kokonaisuudelle ja dynamiikalle ja tuhoaa lopullisesti maiseman.

Voisiko komissio ryhtyä toimiin kylpyläkompleksin rakentamisen ehkäisemiseksi ja hankkeen vaikutuksia koskevan direktiivissä 92/43/ETY säädetyn pakollisen arvioinnin tekemiseksi?

Eikö se joka tapauksessa katso, että tällainen hanke olisi tarkistettava tai että sen yhteydessä olisi tehtävä direktiivissä 97/11/ETY(3) tarkoitettu varsinainen ympäristövaikutusten arviointi?

(1) EYVL L 206, 22.7.1992.

(2) Erityisesti: dyynien ja mäntymetsäalueen käyttöä rajoitetaan hydrogeologisin säännöksin (RDL, 30.12.1923), ja ne on määritelty valtion luonnonsuojelualueeksi (DM 13.7.1977); lisäksi koko rannikkoalueen käyttöä rajoitetaan maisemaa koskevin säännöksin (L 1497, 29.6.1939); hietikkoaluetta pidetään alueellisen maisemasuunnitelman (LR 47/78) mukaisena ympäristön kohennusalueena; Pon suiston puistoaluetta koskevissa säännöksissä (LR 27/88) dyynin keskiosa määritetään C-alueeksi ja reuna-alueet puiston esialueeksi (preparco).

(3) EYVL L 73, 14.3.1997.

Margot Wallströmin komission puolesta antama vastaus

(22. joulukuuta 2000)

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) 2 artiklan sekä direktiivin 85/337/ETY muuttamisesta 3 päivänä maaliskuuta 1997 annetun neuvoston direktiivin 97/11/EY(2) mukaan jäsenvaltioiden on varmistettava, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Hankkeet, joihin direktiiviä sovelletaan, määritellään sen 4 artiklassa ja luetellaan kahdessa ensimmäisessä liitteessä.

Arvoisan parlamentin jäsenen antamien tietojen perusteella ei ole mahdollista arvioida kuuluuko mainittu hanke direktiivin liitteissä lueteltuihin hankkeisiin. Koska annetut tiedot eivät siis riitä perusteeksi ympäristövaikutusten arvioinnista annetun yhteisön lainsäädännön soveltamista koskevaan kanteluun, kyseisen lainsäädännön rikkomista ei voi nykyisellään todeta.

Sen sijaan näitä arvoisan parlamentin jäsenen mainitsemia alueita, joihin hankkeen oletetaan vaikuttavan, on ehdotettu yhteisön tärkeinä pitämiksi alueiksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) mukaisesti. Yhteisön tärkeinä pitämien alueiden osalta jäsenvaltioiden on varmistettava, että direktiivin tavoitteiden saavuttaminen ei vaarannu. Sen vuoksi jäsenvaltioita kehotetaan myös yhteisön luettelon puuttuessa ainakin pidättäytymään toimista, jotka voivat huonontaa jäsenvaltion luettelossa mainitun alueen tilannetta.

Koska komissio ei tunne kysyjän mainitsemaa erityistapausta, se ryhtyy tarvittaviin toimiin kerätäkseen siitä yksityiskohtaisia tietoja ja varmistaakseen yhteisön lainsäädännön noudattamisen.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 206, 22.7.1992.